**TÜRI VALLA KOALITSIOONILEPING 2023-2025**

**VALIMISLIIT KODUVALD TÜRI, EESTI KONSERVATIIVNE RAHVAERAKOND, EESTI REFORMIERAKOND**

**Türi, 2023**

Valimisliit Koduvald Türi, Eesti Konservatiivse Rahvaerakonna Türi osakond ja Eesti Reformierakonna Türi piirkond (edaspidi osapooled) lepivad kokku soovis kanda ühiselt Türi vallas valitsemisvastutust, seades eesmärgiks Türi valla inimeste heaolu ja valla vastutustundliku arengu.

Osapooled deklareerivad, et oluliste otsuste ja kokkulepete tegemisel lähtutakse osapoolte omavahelisest konsensusest. Osapooled lähtuvad omavahelises suhtluses üldtunnustatud poliitilise kultuuri põhimõtetest ja headest tavadest. Koalitsioonileppes kajastatud eesmärke viiakse ellu läbi valla arengukava ja eelarvestrateegia vastavalt valla eelarvelistele võimalustele.

Koalitsioonilepingu allkirjastavad valimisliidu Koduvald Türi liikmed Sulo Särkinen, Kaia Iva, Aili Avi, Lea Urb, Kaarel Aluoja, Elari Hiis, Tanel Viljat, Vitali Gansen ja Pipi-Liis Siemann, Eesti Konservatiivse Rahvaerakonna Türi osakonna liikmed Elar Niglas, Artur Metsare, Marge Hirtentreu ja Andrus Õunapuu ning Eesti Reformierakonna Türi piirkonna liige Maarja Brause.

**Juhtimine**

Tagame avalike teenuste kõrge kvaliteedi ja seisame selle eest, et vallaga suhtlemine oleks elanikele käepärane ja lihtne.

Türi valla arengu kavandamisel arvestame paikkondlike eripäradega ning paikkondade aktiivsel osalemisel kaardistame nende vajadused, võimalused ja arengueelistused.

Teeme aktiivset koostööd teiste omavalitsustega, sealhulgas sõprusomavalitsustega ja teiste partnerorganisatsioonidega.

Oleme ettevõtjatele heaks partneriks, toetame ja abistame neid asjaajamisel, uute töökohtade loomisel ja ettevõtlusvaldkonna arendamisel.

Koostöös jõustruktuuridega panustame otsustavalt siseturvalisuse arengusse ja elanikkonna kriisides toimetulekusse.

**Haridus**

Seisame kvaliteetse kodulähedase hariduse eest. Seame eesmärgiks leida võimalusi säilitamaks Türi valla põhikoolides hariduse andmise kolmes kooliastmes ning panustame Türi Ühisgümnaasiumi arengusse.

Peame oluliseks isamaalist kasvatust ja eluterveid väärtushoiakuid. Panustame noorte töökasvatusse ja tegeleme jõuliselt noorte õigusrikkumiste ennetamisega.

Kujundame koostöös valla haridusasutustega haridusvaldkonna arengu juhtimiseks ja tulevikuväljakutsete lahendamiseks ühtse arengunägemuse ja sõlmime kvaliteedikokkuleppe.

Tagame igale lapsele lasteaiakoha ja teeme ettevalmistusi Türi linna uue lasteaiahoone ehitamiseks.

Panustame haridusasutuste õpikeskkonna kaasajastamisse. Investeerime lisavahendeid kaasates Retla-Kabala Kooli Oisu koolihoonesse ruumikasutuse optimeerimiseks ja energiatõhususe parandamiseks.

Loome magistri- ja doktoritööde stipendiumisüsteemi Türi vallale oluliste küsimuste uurimiseks.

Toetame noorte ettevõtlikkust ja ettevõtlusõpet. Seame eesmärgiks ettevõtluspädevuste laiendamise läbi ettevõtlushariduse.

Väärtustame elukestvat õpet ja teeme koostööd partneritega vallaelanike täiend- ja ümberõppe korraldamisel, sealhulgas toetame Väärikate Ülikooli tegevust.

**Lapsed, noored ja pered**

Hoiame sünnitoetuse konkurentsivõimelisena.

Toetame õpilasmaleva tegevust noorte töökasvatuse edendamiseks ja isamaaliste noorteorganisatsioonide tegevust.

Soodustame huviharidust ja -tegevust kõigis Türi valla piirkondades ning leiame võimalusi mitteformaalsete ettevõtlusõppevormide loomiseks.

Toetame noorte omaalgatust ja noortevolikogu tegevust.

Rakendame meetmeid Türi valla elanike arvu suurendamiseks, sealhulgas Türi vallas kodu soetamiseks.

Edendame Türi valla kui peresõbraliku omavalitsuse tuntust Eestis.

**Kultuur, sport ja seltsitegevus**

Toetame eakate seltsi- ja huvitegevust ning eakate nõukogu tegevust.

Väärtustame kirikute rolli kultuuripärandi kandjatena. Väärtustame ajaloolist pärandit ja miljööd, sealhulgas paneme õla alla kultuuripärandi seisukohalt oluliste objektide säilimisele.

Toetame liikumist ja tervislikke eluviise ning arendame sportimisvõimalusi, sealhulgas staadione ja välispordiväljakuid.

Toetame külade ühistegevust, traditsioonide hoidmist ja uusi algatusi.

Väärtustame külavanemate ja -seltside rolli kohaliku elu edendamisel.

**Sotsiaalkaitse**

Parendame valla pakutavaid sotsiaalteenuseid, sealhulgas sotsiaaltranspordi kättesaadavust.

Soodustame kodulähedaste tugiteenuste arendamist kõigile vanusegruppidele.

Laiendame ja mitmekesistame sotsiaalteenuseid, et eakad saaksid veeta väärikat vanaduspõlve võimalikult kaua oma kodus.

Peame oluliseks, et hooldekodu teenust vajavad kliendid saaksid soovi korral ja võimalusel kodulähedase hooldekodu koha.

**Elukeskkond**

Otsime võimalusi ühistranspordiühenduse parandamiseks, vastavalt vallaelanike vajadustele.

Leiame koostöös erasektoriga võimalusi Türi valla elamufondi arendamiseks ning investeeringutoetuse abil vanemaealistele teenusmaja/üürielamu ehitamiseks.

Teostame lisavahendeid kaasates Türi linna keskuse avaliku ruumi arhitektuurivõistluse võidutöö.

Koostöös ettevõtetega paigaldame suurematesse asulatesse pakiautomaadid.

Rekonstrueerime teid ja tänavaid, sh parandame jalgrattasõbralikkust.

Seisame lairibavõrgu arendamise ja laiendamise eest, et tagada kiire interneti püsiühendus üle kogu valla.

Tähtsustame heakorda ja korrastame haljastust jätkusuutlikult ning loodussõbralikult kogu vallas.

Arendame Türi tehisjärve, Väätsa paisjärve ja Käru puhkeala.

Teeme avaliku korra kaitsel ja turvalisuse tagamisel koostööd jõustruktuuride ning kogukonnaga.